Illum il-Kummissjoni Ewropea qed tistabbilixxi l-mod kif nistgħu nlestu l-Aġenda għal Regolamentazzjoni Aħjar tagħna. Ir-rieżami tal-lum janalizza r-riformi fis-seħħ biex jiżgura li t-tfassil tal-liġijiet jingħata prijorità, u jkun ibbażat fuq elementi konkreti, trasparenti u effikaċi u jagħti d-dettalji dwar il-passi li jmiss. Din ir-Regolamentazzjoni Aħjar hija l-bażi tal-ħidma tal-Kummissjoni biex jitwettqu l-għaxar prijoritajiet politiċi tal-President Juncker, bil-għan li jiġi żgurat li l-Kummissjoni taġixxi biss meta l-UE ġġib valur miżjud u tagħmel dan bl-anqas piżijiet possibbli. L-ewwel Viċi President, Frans Timmermans, stqarr: “Id-dinja tal-lum hija mimlija bi sfidi ta' politika kumplessi. Aktar minn qatt qabel, irridu niżguraw li l-politiki tagħna jkunu msejsa fuq il-fatti u l-evidenza, li jiżviluppaw fi trasparenza massima u jiġu deċiżi b'sens ta' responsabbiltà sħiħa. L-Aġenda għal Regolamentazzjoni Aħjar tal-Kummissjoni Ewropea sservi biex nagħtu lilna nfusna u lill-partijiet ikkonċernati l-għodod biex nagħmlu dan.” Ir-rieżami tal-Kummisssjoni tal-Aġenda għal Regolamentazzjoni Aħjar tagħha tqis li l-għodod il-ġodda fis-seħħ jipprovdu bażi solida għal deċiżjonijiet ta' politika f'waqthom u xierqa. Involviment aktar estensiv mal-pubbliku, evalwazzjoni sistematika, valutazzjonijiet tal-impatt ta' kwalità għolja, u approċċ “REFIT” imsaħħaħ, ippermettew evalwazzjoni mtejba tal-proposti l-ġodda u l-leġiżlazzjoni eżistenti. Dan l-approċċ il-ġdid iwassal biex dawk responsabbli mill-politika, kif ukoll il-partijiet ikkonċernati jiddiskutu abbażi tal-elementi konkreti u l-impatt mistenni. Dan jiġi kkumplimentat b'approċċ ġdid ta' infurzar biex tiġi żgurata konformità rapida u effettiva mal-liġijiet adottati. Tnaqqis ta' spejjeż mhux meħtieġa mingħajr ma jiġu kompromessi l-objettivi Filwaqt li biex jintlaħaq kwalunkwe objettiv ta' politika, jinvolvi spejjeż, dawn jenħtieġ li jinżammu l-anqas possibbli. Il-Kummissjoni qed tipproponi kontinwament l-eliminazzjoni ta' spejjeż regolatorji mhux meħtieġa abbażi ta' evalwazzjonijiet każ b'każ fil-konsultazzjoni ma' dawk li jġorru l-piż u li jibbenefikaw mil-leġiżlazzjoni tal-UE. F'konformità mal-impenn tal-Ftehim Interistituzzjonali dwar it-Tfassil Aħjar tal-Liġijiet, il-Kummissjoni vvalutat approċċi alternattivi biex jitnaqqsu l-piżijiet, inkluż l-iffissar ta' objettivi għat-tnaqqis tal-piżijiet f'setturi speċifiċi. Abbażi tal-analiżi tagħha, il-Kummissjoni se tippreżenta informazzjoni dwar l-ispejjeż u l-benefiċċji ta' simplifikazzjoni b'mod aktar konsistenti fl-evalwazzjonijiet u l-valutazzjonijiet tal-impatt tagħha, iżżid l-isforzi tagħha biex tikkwantifika dawn l-effetti u tippreżenta objettiv ta' tnaqqis ta' piżijiet għal kull proposta biex fejn ikun possibbli tirrevedi l-leġiżlazzjoni. Integrazzjoni tar-Regolamentazzjoni Aħjar fid-DNA tal-Kummissjoni L-Aġenda għal Regolamentazzjoni Aħjar adottata fl-2015 kienet sett komprensiv ta' riformi li jkopru l-perjodu sħiħ taċ-ċiklu ta' politika maħsuba biex tagħti spinta għall-ftuħ u t-trasparenza fil-proċess ta' teħid ta' deċiżjonijiet tal-UE, ittejjeb il-kwalità ta' liġijiet ġodda permezz ta' evalwazzjonijiet tal-impatt aħjar tal-abbozzi leġiżlattivi u l-emendi, u tippromwovi reviżjoni kostanti u konsistenti ta' liġijiet eżistenti tal-UE, b'tali mod li l-politiki tal-UE jilħqu l-objettivi tagħhom bl-iktar mod effettiv u effikaċi. Inkiseb ħafna u l-Kummissjoni se tkompli ttejjeb il-politika ta' regolamentazzjoni aħjar tagħha u tintegraha fid-DNA tal-Kummissjoni. Din se tinkludi valutazzjoni ġenerali dwar kif ġiet implimentata l-Aġenda għal Regolamentazzjoni Aħjar qabel it-tmiem ta' dan il-mandat tal-Kummissjoni. Kuntest Il-linji gwida politiċi tal-President Juncker, li l-Parlament approva din il-Kummissjoni fuq il-bażi tagħhom, fihom impenn ċar għal regolamentazzjoni aħjar. Barra mir-riformi interni, il-Kummissjoni ppreżentat u nnegozjat b'suċċess Ftehim Interistituzzjonali ġdid mal-Parlament Ewropew u mal-Kunsill biex taġġorna u ssaħħaħ il-fehim komuni f'dak li għandu x'jaqsam ma' regolamentazzjoni aħjar. Għal aktar tagħrif It-tkomplija tal-Aġenda ta' Regolamentazzjoni Aħjar: Soluzzjonijiet aħjar għal riżultati aħjar Dokument ta' Ħidma tal-Persunal dwar l-Isforzi tal-Unjoni biex jiġi Ssimplifikat u Jitnaqqas il-Piż Regolatorju It-Tabella ta' Valutazzjoni REFIT u Ġabra fil-Qosor tat-Tabella ta' Valutazzjoni REFIT L-Ewrobarometru Flash dwar il-perċezzjonijiet tal-leġiżlazzjoni min-naħa tan-negozji u Stħarriġ Immirat tal-Membri tal-Pjattaforma REFIT Skeda Informattiva dwar ir-Regolamentazzjoni Aħjar (13 ta' Settembru 2017) Il-Programm REFIT Il-Pjattaforma REFIT Ftehim Interistituzzjonali dwar it-Tfassil Aħjar tal-Liġijiet Is-sit web “Ikkontribwixxi fit-tfassil tal-liġijiet” Il-Portal Ħaffef il-Piż Stqarrija għall-istampa dwar l-Aġenda għal Regolamentazzjoni Aħjar Memorandum dwar l-Aġenda għal Regolamentazzjoni Aħjar